בקיקה קיימו היום (ג') מכירה מוקדמת לעובדים ובני משפחותיהם לקראת מכירת החיסול שתחל מחר ותימשך חודש ימים. בדקנו מה יש בחנות ומהן ההנחות המוצעות לקונים, והגענו למסקנה: ההנחות גדולות וכדאי למהר, כי העובדים וחבריהם התנפלו על המוצרים העמיסו עגלות מלאות כל טוב.
בקופות של החנות נרשמו במהלך המכירה תורים ארוכים. במקביל, מחוץ לשערי החנות היה תור של לקוחות מאוכזבים שצבאו על הדלתות והתווכחו עם המאבטחים בניסיון להיכנס.
אחת הקונות שהגיעה היום לחנות עם בתה ובעלה, אמרה ל-ynet:" תכננתי לקנות פה סלון ב13- אלף שקל וזה לא יצא לפועל, והיום קניתי אותו ב-6,000 שקל". הקונה, שכנה של אחת העובדות שגררה עגלה עמוסה עד אפס מקום, אמרה: "המחירים מטורפים".
החנות נראית מסודרת, אך הבחנו בפינות מבולגנות, חדרי ילדים באנדרלמוסיה ובארגזים עם שלטי הנחה שמעידים כי מחסלים את הסחורה. נראה שמחר הבלגן יחמיר, משום שמצפים למאות צרכנים. "אני חושש שיהיה עמוס פה יותר מאשר ביום הפתיחה", אמר ל-ynet מנכ"ל קיקה ישראל, צביקה גולדנברג.
"לאור מה שקורה פה עכשיו, אני לא רוצה לדמיין מה יקרה מחר. אני יודע שהוגשה בקשה למניעת המכירה על ידי נציגי חלק מהעובדים אל כרגע נראה שהמכירה תתקיים כמתוכנן".